IHL มั่นใจรายได้ปีนี้โต 20% เดินหน้าขยายฐานลูกค้า-ตลาดต่างประเทศ
ผู้ถือหุ้น IHL อนุมัติจ่ายปันผลเป็นเงินสด 0.10 บ. ผู้บริหาร “องอาจ ดำรงสกุลวงษ์” มั่นใจรายได้ปี 65 โต 20% รับออเดอร์ธุรกิจผลิตเบาะหนังรถยนต์-เฟอร์นิเจอร์-ฟอกหนังรองเท้า-ขนมขบเคี้ยวสุนัขเข้าต่อเนื่อง
ผู้ถือหุ้น IHL อนุมัติจ่ายปันผลเป็นเงินสด 0.10 บ. ผู้บริหารมั่นใจรายได้ปี 65 โต 20% เดินหน้าขยายฐานลูกค้าทั้งจากธุรกิจเดิมและธุรกิจใหม่
22 เม.ย. 2565

นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ จำกัด (มหาชน) หรือ IHL เปิดเผยว่า ที่ประชุมสามัญผู้ถือหุ้นประจำปี 2565 เมื่อวันที่ 21 เมษายน 2565 ที่ผ่านมา มีมติอนุมัติจ่ายเงินปันผลให้กับผู้ถือหุ้นเป็นเงินสด ในอัตราหุ้นละ 0.10 บาท  รวมเป็นเงินปันผล 59.28 ล้านบาท กำหนดรายชื่อผู้มีสิทธิได้รับปันผล (Record Date)ในวันที่ 27 เมษายน 2565 และกำหนดจ่ายเงินปันผลวันที่ 18 พฤษภาคม 2565
ทั้งนี้บริษัทฯ ได้จ่ายเงินปันผลระหว่างกาลในปี 64 ในอัตราหุ้นละ 0.10 บาท เมื่อวันที่ 9 กันยายน 2564  รวมจ่ายเงินปันผลทั้งปี 64 ในอัตราหุ้นละ 0.20 บาท รวมเป็นเงินปันผลทั้งสิ้น 118.56 ล้านบาท
“บริษัทฯ ต้องขอขอบคุณผู้ถือหุ้นทุกท่านที่ให้ความไว้วางใจและให้ความเชื่อมั่นในการดำเนินธุรกิจ และในปีนี้ IHL เดินหน้าในการผลิตเบาะหนังรถยนต์ ซึ่งเป็นธุรกิจหลัก ส่วนกลุ่มธุรกิจใหม่ มีการศึกษา พัฒนา และขยายไปในตลาดใหม่ๆ เพื่อสร้างความมั่นคงให้กับบริษัทฯ โดยมั่นใจว่าจะเป็นส่วนช่วยผลักดันให้ผลงานในปีนี้เติบโตเกิน 20%” นายองอาจ กล่าว
ด้านนายวศิน ดำรงสกุลวงษ์ กรรมการ และผู้จัดการทั่วไป IHL กล่าวว่า ภาพรวมผลการดำเนินงานในปี 2565 ยังมีทิศทางที่ดี เนื่องจากธุรกิจผลิตเบาะหนังรถยนต์ยังมีออเดอร์เข้ามาอย่างต่อเนื่อง ส่วนกลุ่มธุรกิจใหม่ ทั้งธุรกิจฟอกหนังรองเท้า ปัจจุบันมีลูกค้า 3 ราย และอยู่ระหว่างการเจรจาอีกหลายราย คาดว่าจะเห็นความชัดเจนประมาณไตรมาส 3/2565  ธุรกิจผลิตหนังเฟอร์นิเจอร์ยังมีออเดอร์เข้ามาอย่างต่อเนื่องเช่นกัน
สำหรับธุรกิจขนมขบเคี้ยวสุนัข ปัจจุบันมีวางจำหน่ายภายใต้แบรนด์ “MOMO &amp; FRIENDS” ผ่านช่องทางออนไลน์ นอกจากนี้ บริษัทฯ มีแผนที่จะขยายไปยังห้างสรรพสินค้าชั้นนำ ซึ่งขณะนี้อยู่ระหว่างการเจรจาทางธุรกิจ รวมทั้งการขยายตลาดไปยังต่างประเทศในรูปแบบรับจ้างผลิต (OEM) เพิ่มขึ้น